31998R2785
L 347/21
JURNALUL OFÍCIAL AL UNIUNII EUROPENE
REGULAMENTUL (CE) NR. 2785/98 AL COMISIEI
din 22 decembrie 1998
de modificare a duratei de autorizare a aditivilor prevăzuți la articolul 9e alineatul (3) din Directiva 70/524/CEE a Consiliului
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată prin Directiva 98/19/CE (2) a Comisiei, în special articolul 9j și articolul 3,
întrucât dispozițiile din Directiva 70/524/CEE prevăd că se pot autoriza noi aditivi sau noi utilizări ale aditivilor, având în vedere evoluția cunoștințelor științifice și tehnice;
întrucât o autorizare provizorie a unui nou aditiv sau a unei noi utilizări a acestuia se poate acorda pentru o perioadă de cinci ani în cazul în care, ținând seama de conținutul admis în furaje, nu există un efect nociv asupra sănătății umane sau animale sau asupra mediului și, în cazul în care nu se aduc prejudicii consumatorului prin modificarea caracteristicilor produselor animale, în cazul în care aditivul este controlabil în furaje și dacă este întemeiat să se presupună, având în vedere rezultatele de care se dispune că, atunci când este încorporat în furaje, aditivul are un efect favorabil asupra caracteristicilor acestor tipuri de furaje sau asupra producției animale;
întrucât nu s-a încheiat studiul diferiților aditivi menționați la articolul 9e alineatul (3) din Directiva 70/524/CEE, astfel încât pot fi autorizați provizoriu la nivel național până la 30 noiembrie 1998; întrucât, din această cauză, este necesar să se prelungească termenul de autorizare a acestor substanțe, având în vedere că autorizarea provizorie a acestor aditivi nu poate depăși cinci ani;
întrucât Comisia a consultat Comitetul științific pentru nutriția animalelor în ceea ce privește microorganismele prevăzute de anexa la prezentul regulament; întrucât acesta a emis un aviz privind, în special, siguranța acestor aditivi;
întrucât măsurile prevăzute de prezentul regulament sunt în conformitate cu avizul Comitetului permanent pentru hrana animalelor,
ADOPTĂ PREZENTUL REGULAMENT:
Articolul 1
Aditivii enumerați în anexa la prezentul regulament pot fi autorizați în conformitate cu Directiva 70/524/CEE, în condițiile prevăzute de anexa menționată.
Articolul 2
Prezentul regulament intră în vigoare a treia zi de la data publicării în Jurnalul Oficial al Comunităților Europene.
Se aplică de la 1 decembrie 1998.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 1998.